Baranyi Ferenc

*Tótágas*

A baltás gyilkos mennybe megy –

pokolra nem jutnak ma latrok,

a sas repesve fog legyet,

farkasfalkák lakják az aklot,

szobor szarja le a galambot,

amely talapzatára szállt,

babért tövisre vált a bajnok,

mert itt már minden fejreállt.

Mohamedhez megy – lám – a hegy,

s Rómába nem mennek harangok,

mínusz kettő az egy meg egy –

a nulla is fölé magaslott,

az ördög hirdet békeharcot

s angyalt mímelve szít viszályt,

 ma csicskás is lehet parancsnok,

mert itt már minden fejreállt.

Gazdit pórázon tart az eb,

pásztort terelgetnek a barmok,

sügér delfinre vet szemet,

szeleket zörgetnek harasztok,

bércnek vakondtúrásnyi halmok

szabnának magasság-határt,

hogy zerge tiszteljen varangyot,

mert itt már minden fejreállt.

Herceg, a harcot jobb feladnod,

gazokban úgysem tenne kárt…

Itt élned-halnod, mondd, maradt ok?

Miután minden fejreállt?

 *2018*